Diari Oficial de la Generalitat Valenciana


Sumari del DOGV 7069, del 17-07-2013 (2013/7468)

RESOLUCIÓ de 12 de juliol de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Institut Nacional d'Estadística i la Generalitat per a la realització de l'operació estadística Indicadors de Confiança Empresarial en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7069

Data del DOGV
:   17-07-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/7468


Data del document
:   12-07-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 12 de juliol de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre l'Institut Nacional d'Estadística i la Generalitat per a la realització de l'operació estadística Indicadors de Confiança Empresarial en l'àmbit territorial de la Comunitat Valenciana. [2013/7468]  
L'Institut Nacional d'Estadística i la Generalitat han subscrit, prèvia tramitació reglamentària, el dia 14 de juny de 2013, el conveni de col·laboració per a la realització de l'operació estadística indicadors de confiança empresarial en l'àmbit territorial de la Comunitat Valenciana.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 868/2013 i que figura com a annex d'esta resolució.   
  
València, 12 de juliol de 2013.- La directora general del Secretariat del Consell i Relacions amb les Corts: Marta Martí Arador.  
  
Conveni de col·laboració entre l'Institut Nacional d'Estadística i la Generalitat Valenciana, a través de la Conselleria d'Economia, Indústria, Turisme i Ocupació, per a la realització de l'operació estadística Indicadors de Confiança Empresarial en l'àmbit territorial de la Comunitat Valenciana  
  
Reunits  
D'una part, Gregorio Izquierdo Llanes, president de l'Institut Nacional d'Estadística (d'ara en avant INE), en virtut del nomenament efectuat pel Reial Decret 2061/2011, de 30 de desembre, publicat en el BOE número 315, de 31 de desembre, en nom i representació d'este, en l'exercici de les competències atribuïdes per l'article 5.2 de l'Estatut de l'Institut Nacional d'Estadística aprovat per mitjà de Reial Decret 508/2001, d'11 de maig.  
D'una altra part, Máximo Buch Torralva, conseller d'Economia, Indústria, Turisme i Ocupació, nomenat per a l'esmentat càrrec pel Decret 20/2012, de 7 de desembre, del president de la Generalitat, pel qual cessen i es nomenen consellers, secretari i portaveu del Consell, expressament facultat per a este acte per l'Acord del Consell de 21 de desembre de 2012, d'acord amb el que disposa l'article 17.f de la Llei 5/1983, de 30 de desembre, del Consell, i l'article 2.2 del Decret 20/1993, de 8 de febrer, del Govern Valencià, pel qual es regula el Registre de Convenis i s'establix el règim juridicopressupostari dels convenis que subscriga la Generalitat.  
  
Exposen  
Primer. Que l'INE té entre les seues funcions, assignades per la Llei 12/1989, de 9 de maig, de la Funció Estadística Pública (LFEP), l'execució de les operacions estadístiques que li encomana el Pla Estadístic Nacional i el perfeccionament de la seua metodologia i que quan la naturalesa d'estes estadístiques ho requerisca, podrà acordar la seua realització a través de la celebració d'acords, convenis o contractes amb particulars o amb altres organismes de l'Administració de l'Estat, els quals quedaran també obligats al compliment de les normes d'esta llei.  
  
Segon. Que la Conselleria d'Economia, Indústria, Turisme i Ocupació, de conformitat amb allò que disposa l'article quart de la Llei 5/1990, d'Estadística de la Comunitat Valenciana, i la disposició addicional 33 de la Llei 11/2012, de 27 de desembre, de Pressupostos de la Generalitat per a l'exercici 2013, té entre les seues competències i funcions la realització de les estadístiques que li assignen els plans i programes anuals. Així mateix, es podran establir convenis de cooperació amb altres administracions públiques, per a garantir el màxim aprofitament de l'activitat estadística en competències i interessos comuns.  
Tercer. Que el Reial Decret 1663/2008, de 17 d'octubre, pel qual s'aprova el Pla Estadístic Nacional 2009-2012, encarrega a l'INE la realització de l'operació estadística Indicadors de Confiança Empresarial (ICE).  
Quart. Que el Pla Valencià d'Estadística vigent aprovat per les Corts Valencianes el 29 d'octubre de 2007, encarrega a la Conselleria d'Economia, Indústria, Turisme i Ocupació, a través de la Subdirecció General d'Economia i Estadística, la realització de l'operació estadística Indicadors de Confiança Empresarial.  
Quint. Que l'activitat estadística Indicadors de Confiança Empresarial del Pla Valencià d'Estadística vigent i l'operació estadística Indicadors de Confiança Empresarial del Pla Estadístic Nacional 2013-2016 perseguixen aconseguir uns objectius d'informació coincidents.  
  
Sext. Que tant la LFEP com la Llei d'Estadística de la Comunitat Valenciana preveuen que els servicis estadístics estatals i autonòmics establisquen les fórmules de cooperació que en cada moment puguen resultar més idònies per a aprofitar al màxim les informacions disponibles i evitar la duplicació innecessària de les operacions d'arreplega de dades o qualssevol altres. En este sentit, l'INE i la Conselleria d'Economia, Indústria, Turisme i Ocupació es reafirmen en els principis continguts en l'Acord marc sobre cooperació estadística i intercanvi d'informació subscrit per ambdós organismes el 29 d'abril de 2002.  
  
Per tot això, l'INE i la Conselleria d'Economia, Indústria, Turisme i Ocupació estimen convenient unir esforços en l'elaboració i millora dels indicadors de confiança empresarial, per la qual cosa acorden subscriure este conveni de col·laboració amb les següents  
  
Clàusules  
  
Primera. Objecte del conveni  
Este conveni té com a objecte establir les línies de cooperació entre l'INE i la Conselleria d'Economia, Indústria, Turisme i Ocupació, a través de la Subdirecció General d'Economia i Estadística, per a la realització dels indicadors de confiança empresarial harmonitzats a la Comunitat Valenciana.  
  
Segona. Compromisos de les institucions firmants  
Sobre el disseny de la mostra:  
- Per als interessos de l'operació estatal, l'INE dissenyarà una mostra base d'establiments de la Comunitat Valenciana per als indicadors de confiança empresarial harmonitzats, estratificada per sector d'activitat i per grandària de l'establiment.  
- Paral·lelament, l'INE seleccionarà una mostra suplementària d'establiments per a la Comunitat Valenciana a partir del disseny mostral establit per esta, de manera que siga possible la integració en l'operació estatal entre la mostra base i la mostra suplementària. Per a això, s'haurà de verificar que:  
· La mostra integrada ha de ser consistent amb l'estratificació definida per sectors d'activitat i grandària dels establiments.  
· La mostra integrada ha de ser representativa per sectors d'activitat per al conjunt de la Comunitat Valenciana.  
· La mostra integrada ha de ser representativa per províncies de la Comunitat Valenciana, per al conjunt dels sectors econòmics.  
· Els resultats obtinguts en ambdós mostres hauran de garantir la coherència del resultat final.  
- L'INE seleccionarà la mostra integrada a l'inici de l'operació, i cada vegada que es produïsca la rotació de les unitats enquestades, i remetrà el marc de llista d'establiments a enquestar a la Conselleria d'Economia, Indústria, Turisme i Ocupació. L'esmentat marc inclourà totes els dades identificatives dels establiments, així com tota la informació disponible per al manteniment de comunicació postal, telefònica i per correu electrònic amb estos.  
Sobre la recollida de la informació i l'intercanvi de microdades:  
- La recollida d'informació de la mostra base d'establiments de la Comunitat Valenciana correspondrà a l'INE, en tant que l'arreplega de la mostra suplementària serà responsabilitat de la Conselleria d'Economia, Indústria, Turisme i Ocupació.  
- L'INE i la Conselleria d'Economia, Indústria, Turisme i Ocupació es comprometen a intercanviar trimestralment les microdades obtingudes de les seues respectives operacions d'arreplega. Els fitxers de microdades intercanviades hauran d'incloure totes les dades identificatives dels establiments. Estos intercanvis es realitzaran en les dates indicades en el calendari acordat cada any per ambdós parts a través de la Comissió de Seguiment que figura en la clàusula tercera.  
- L'INE avaluarà, aplicant els corresponents test d'homogeneïtat, si els fitxers de microdades que la Conselleria d'Economia, Indústria, Turisme i Ocupació li remet trimestralment, procedents de la seua operació d'arreplega, seguixen els paràmetres de l'estadística estatal i poden ser incorporats al procés general d'esta.  
Sobre la difusió de resultats:  
- L'INE publicarà trimestralment tres indicadors a escala estatal i per a la Comunitat Valenciana, calculats a partir de la mostra integrada, que es denominaran: Indicador de Situació Harmonitzat, Indicador d'Expectatives Harmonitzat i l'Índex de Confiança Empresarial Harmonitzat (ICEA).  
Estos mateixos indicadors harmonitzats seran publicats trimestralment per la Conselleria d'Economia, Indústria, Turisme i Ocupació. Així mateix, si esta ho considera convenient, podrà calcular i publicar altres indicadors no harmonitzats a partir dels resultats de l'enquesta (per exemple, els saldos de les respostes de les diferents preguntes del qüestionari).  
- En les publicacions que realitze la Conselleria d'Economia, Indústria, Turisme i Ocupació, sobre els indicadors de confiança empresarial harmonitzats es farà constar la col·laboració de l'INE. En les publicacions que realitze l'INE sobre esta operació en l'àmbit territorial de la Comunitat Valenciana es farà constar la col·laboració amb la Conselleria d'Economia, Indústria, Turisme i Ocupació.  
  
Tercera. Comissió de Seguiment  
Es crea una Comissió de Seguiment del conveni, figurant en ella els representants següents:  
- Per part de l'INE:  
· El subdirector general d'Estadístiques d'Empreses.  
· La subdirectora general adjunta d'Estadístiques d'Empreses.  
- Per part de la Conselleria d'Economia, Indústria, Turisme i Ocupació:  
· El subdirector general d'Economia i Estadística, o persona en qui delegue.  
· El cap del Servici de Producció Estadística, Coordinació i Planificació Econòmica.  
La Comissió de Seguiment tindrà com a funcions el seguiment tècnic de l'execució del conveni, el control del compliment de totes les seues clàusules i resoldre qualsevol discrepància o controvèrsia que puga sorgir en la interpretació i execució d'estes. Així mateix, serà també funció de la Comissió de Seguiment l'establiment del calendari anual d'intercanvis indicat en la clàusula segona.  
  
Quarta. Secret estadístic  
L'INE i la Conselleria d'Economia, Indústria, Turisme i Ocupació es responsabilitzaran que la informació s'utilitze de manera que la protecció de les dades individuals quede totalment garantida, i tot el personal que participe en l'operació estarà sotmés a l'obligació de preservar el secret estadístic, així com a les altres restriccions que es deriven de l'aplicació de la Llei 12/1989, de 9 de maig, de la Funció Estadística Pública, i la Llei 5/1990, de 7 de juny, d'Estadística de la Comunitat Valenciana.  
Quinta. Finançament  
Este conveni no generarà ni donarà lloc a cap classe de contraprestacions econòmiques entre els organismes firmants.  
Sexta. Naturalesa, règim jurídic i jurisdicció aplicables  
Este conveni té naturalesa administrativa i es troba exclòs del Text Refós de la Llei de Contractes del Sector Públic aprovat pel Reial Decret Legislatiu 3/2011, de 14 de novembre, en virtut del seu article 4.1.c. Així mateix, es regula pels articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
D'altra banda, segons el que disposa l'article 8.3 de la Llei 30/1992 esmentada, les qüestions litigioses que es pogueren suscitar durant la vigència d'este seran sotmeses a la jurisdicció contenciosa administrativa, de conformitat amb la seua Llei reguladora 29/1998, de 13 de juliol.  
  
  
Sèptima. Vigència i resolució del conveni  
Este conveni entrarà en vigor en la data de la seua subscripció i tindrà vigència indefinida excepte denúncia expressa de qualsevol de les parts comunicada a l'altra fefaentment, sempre que l'operació estadística ICE estiga prevista en el Pla Estadístic Nacional i en el Pla Estadístic de la Comunitat Valenciana vigents.  
Si es produïx la denúncia del conveni, s'hauran de mantindre els compromisos de cada una les parts firmants fins a la finalització dels indicadors de confiança empresarial que estiguen en curs en eixe moment. Una vegada finalitzats es donarà per resolt el conveni.  
I en prova de conformitat, firmen per duplicat exemplar, a un sol efecte, i en tots els seus fulls, este conveni el 14 de juny de 2013.  
  
  
El president de l'Institut Nacional d'Estadística: Gregorio Izquierdo Llanes.  
El conseller d'Economia, Indústria, Turisme i Ocupació: Máximo Buch Torralva.